དུ་མཛད་པའི་དོན་ནོ། །འདི་ནི་རྗེས་དྲན་གྱི་ཡན་ལག་ཏུ་སྦྱར་ཏེ་བསྟན་ཏོ། །ཚིགས་བཅད་བཅུ་གཅིག་པའི་སྦས་དོན་ནི། ས་གཞི་སྐྱོང་བའི་ཚོགས་འགུགས་པ་ནི། དམར་ཆ་སྤྱི་བོ་ནས་ཐུར་དུ་ཟད་པའི་དོན་དང་། ཁྲོ་གཉེར་གཡོ་བ་དང་ཧཱུྃ་སྒྲས་ཕོངས་པ་སེལ་བ་ནི། ཁམས་དཀར་ཆ་ལུས་ཀྱི་སྨད་ཆའི་དབུ་མ་ནས་ལུགས་ལྡོག་ཏུ་འགགས་ཏེ་སྨིན་མཚམས་ནས་ཡར་ནམ་མཁའི་འཁོར་ལོར་དེངས་པའི་དོན་ནོ། །འདི་ཏིང་འཛིན་སྐབས་སུ་མི་འགྱུར་བའི་བདེ་ཆེན་ཉི་ཁྲི་ཆིག་སྟོང་དྲུག་བརྒྱ་འཕེལ་ཚུལ་དང་། ཁམས་ཉི་ཁྲི་ཆིག་སྟོང་དྲུག་བརྒྱ་ཟད་པའི་དོན་ནོ། །ཚིགས་བཅད་བཅུ་གཉིས་པའི་སྦས་དོན་ནི། ཟླ་བའི་དབུ་རྒྱན་དང་། འོད་དཔག་མེད་ཀྱི་དབུ་རྒྱན་ལས་འོད་ཀྱིས་བརྒྱན་པ་ནི། ཁམས་དཀར་དམར་གྱི་ཆ་ཟད་པ་ན། ཡེ་ཤེས་ཀྱི་སྐུ་སྟོང་གཟུགས་དང་། མི་འགྱུར་བའི་བདེ་ཆེན་གྱི་ཐུགས་གཉིས་ཟུང་དུ་འཇུག་པའི་རྟོགས་པ་རྒྱས་འཕེལ་གྱི་དོན་ནོ། །འདིའང་ཏིང་འཛིན་གྱི་ཡན་ལག་གོ། ཚིགས་བཅད་བཅུ་གསུམ་པའི་སྦས་དོན་ནི། བསྐལ་པ་ཐ་མའི་མེ་ནི། གཏུམ་མོའི་བདེ་དྲོད་ཀྱིས་ཁྱབ་པའི་དོན་དང་། གཡས་བརྐྱངས་གཡོན་བསྐུམས་ནི། སྲོག་ཐུར་གྱི་རླུང་དང་རོ་རྐྱང་ནས་རྒྱུ་བའི་ལས་རླུང་རྣམས་འཁོར་ལོ་སོ་སོར་བསྐོར་ནས་སྡུད་པའི་དོན་དང་། དེ་ལས་སྟོང་གཟུགས་ཅིར་ཡང་འཆར་ཞིང་བདེ་ཆེན་གྱི་དགའ་བ་རྒྱས་པ་ནི། གཡས་བརྐྱངས་གཡོན་བསྐུམས་ཀུན་ནས་བསྐོར་དགའི་དོན་ནོ། །བདེ་སྟོང་ཟུང་འཇུག་གི་མཐུ་དེས་བདུད་དང་ཉོན་མོངས་པའི་དགྲ་འཇོམས་པ་ནི། དགྲ་ཡི་དཔུང་ནི་རྣམ་པར་འཇོམས་པའི་དོན་ནོ། །ཚིགས་བཅད་བཅུ་བཞི་པའི་སྦས་དོན་ནི། ལྟེ་བའི་འཁོར་ལོ་ནི། ས་གཞིའི་ངོས་དང་། དེར་རླུང་དམིགས་ཀྱིས་གནད་དུ་བསྣུན་པ་ནི། ཕྱག་གི་མཐིལ་གྱིས་བསྣུན་པའི་དོན་དང་། ཚངས་པའི་མེ་ལན་བདུན་སོགས་སུ་འབར་མཆེད་ཀྱིས། རྩ་མདུད་བདུན་སོགས་བཤིག་པ་སོགས། ཁྲོ་གཉེར་ཅན་མཛད་དང་ཧཱུྃ་སྒྲས་རིམ་པ་བདུན་འགེམས་པའི་དོན་དུ་བསྟན་ཏོ། །འདིས་སྲོག་རྩོལ་གྱི་ཡན་ལག་བསྟན་པའོ། །ཚིགས་བཅད་བཅོ་ལྔ་བའི་སྦས་བཤད་ལ། བདེ་སྟོང་ཟུང་འཇུག་གི་ཡེ་ཤེས་དེ་ཡེ་ཤེས་ལྔའི་བདག་ཉིད་དུ་བསྟན་པ་སྟེ། བདེ་མ་སོར་རྟོགས་དང་། དགེ་མ་མེ་ལོང་དང་། ཞི་མ་མཉམ་ཉིད་དང་། མྱ་ངན་འདས་ཞི་ཆོས་དབྱིངས་ཡེ་ཤེས། སྡིག་པ་ཆེན་པོ་འཇོམས་པ་བྱ་གྲུབ་ཡེ་ཤེས་ཞེས་བསྟན་ཏོ། །ཚིགས་བཅད་བཅུ་དྲུག་པའི་སྦས་བཤད་ནི། ཀུན་ནས་བསྐོར་རབ་དགའ་བ་དང་། དགྲའི་ལུས་འཇོམས་པ་ནི། སྟོང་གཟུགས་ལ་འོད་ཟེར་ཏེ། དུ་བ་སྨིག་རྒྱུ་སོགས་རྟགས་བཅུའི་སྣང་བ་སྣ་ཚོགས་ལ་དམིགས་པ་མི་གཡོ་བའི་བསམ་གཏན་གྱི་བདེ་བའི་དགའ་བ་དང་ལྡན་པས་མ་དག་པར་སྣང་བའི་དགྲ་རྣམས་འཇོམས་པའི་དོན་ནོ། །ཡི་གེ་བཅུ་ནི། དབུ་མའི་ཡར་སྣེར་རླུང་བཅུ་སྡུད་པ་དང་། རྟགས་བཅུ་ཤར་བའོ། །ཧཱུྃ་གི་སྒྲས༵་སྤྲོས་བྲལ་ཏེ། ཐིག་ལེ་སྣང་བ་རུ་ཁམས་གསུམ་གྱི་གཟུགས་བརྙན་སྣ་ཚོགས་ཤར་བའི་སོར་སྡུད་ཀྱི་རྟོགས་པ་དེ་དོན་དམ་གྱི་རིག་སྔགས་ཀྱི་ལྷ་མོ་སྒྲོལ་མའོ། །ཞེས་པའི་དོན་ནོ། །ཚིགས་བཅད་བཅུ་བདུན་པའི་སྦས་བཤད་ནི། རི་རབ་མནྡཱ་ར་སོགས་དང་བཅས་པའི་འཇིག་རྟེན་གསུམ་རྣམས་གཡོ་བའི་དོན་ནོ། །ལུས་ཀྱི་རྩ་ཕྲན་དུ་མ་དང་བཅས་པའི་རྩ་གསུམ་དེར་རྒྱུ་བའི་ཐིག་ལེ་རྣམས་དབུ་མར་གཡོ་ནས་སྡུད་པའི་དོན་དང་། དེར་རླུང་དང་བྱང་སེམས་སྡུད་པ་ལས་རྟོག་པ་གཟུང་འཛིན་གྱི་སེམས་གཉིས་དང་ལུང་མ་བསྟན་གྱི་སེམས་དང་གསུམ་གཡོ་ཞིང་དེངས་པའོ། །རྟོག་བྲལ་བདེ་སྟོང་གི་ཡེ་ཤེས་དེའི་ངང་དུ་གནས་པ་དེ་ལས་མ་ལྡང་བར་བྱང་སེམས་ཀྱི་གཡོ་བའི་ནུས་པའང་ཉམས་ནས་དབུ་མར་གནས་པའི་དོན་དམ་ངེས་དོན་གྱི་ཧཱུྃ་ཡིག་འོད་གསལ་གྱི་ཡེ་ཤེས་ཀྱི་ས་བོན་ལས་བྱུང་བའོ། །དེ་ཧཱུྃ་གི་རྣམ་པའི་ས་བོན་སོགས་ཀྱི་དོན་ནོ། །ཚིགས་བཅད་བཅོ་བརྒྱད་པའི་སྦས་དོན་ནི། ལྷ་ཡི་མཚོ་ནི་བྱང་སེེམས་དང་། དེ་ལ་གནད་དུ་བསྣུན་པ་ལས་བདེ་ཆེན་སྟོང་པ་དང་ཟུང་འཇུག་ཏུ་ཤར་བ་ནི་ཟླ་བ་རི་བོང་གི་གཟུགས་ཅན་ཕྱག་ཏུ་བསྣམས་པའི་དོན་དང་། ཧ་ར་གཉིས་བརྗོད་ནི། འཕྲོག་བྱེད་ཀྱི་ཡི་གེ་གཉིས་ཏེ། དེའི་དོན་ནི། བདེ་སྟོང་གི་ཡེ་ཤེས་གཉིས་སོ། དུག་རྣམས་མ་ལུས་པའི་ནུས་པ་ཕྲོགས་འཇོམས་ནི། ཡེ་ཤེས་དེས་སྒྲིབ་པ་མ་ལུས་པ་སེལ་བའི་དོན་ནོ། ཚིགས་བཅད་བཅུ་དགུ་པའི་སྦས་དོན་ནི། ལྷ་ཡི་ཚོགས་ཀྱི་རྒྱལ་པོ་ནི། སྟོང་གཟུགས་ཡེ་ཤེས་ཀྱི་སྐུ་ཡོན་ཏན་མཚན་དཔེས་སྤྲས་པ་དེ་གཟུགས་ཐམས་ཅད་ཀྱི་གཙོ་བོ་སྟེ་རྒྱལ་པོ་དང་། ལྷ་སོགས་ཀྱིས་མཆོད་བསྟེན་གྱི་ཞིང་ཡུལ་ཁྱད་པར་ཅན་ཡིན་པའི་དོན་དང་། ཀུན་ནས་གོ་ཆ་དགའ་བ་སོགས་ཀྱི་དོན་ནི། ཁམས་འཕོ་མེད་དུ་བཅིང་བ་ལས་མི་འགྱུར་བའི་བདེ་ཆེན་གྱི་གོ་ཆའི་གཟི་བྱིན་རྒྱས་པས་འཕོ་བའི་འགྱུར་བདེའི་ཆགས་སྲེད་ཀྱི་རྩོད་པ་དང་བྲལ་ཞིང་། ཐ་མལ་གྱི་སྣང་བའི་རྨི་ལམ་ངན་པ་སེལ་ལོ་ཞེས་པའོ། །ཚིགས་བཅད་ཉི་ཤུ་བའི་སྦས་བཤད་ནི། སྤྱན་གཉིས་པོ་ལ་འོད་རབ་གསལ་མ་སོགས་ཀྱི་དོན་ནི། དབུ་མའི་སྟེང་འོག་གཉིས་སུ་ཁམས་དཀར་དམར་དབབ་བཟློག་བྱས་པ་ལས་འོད་གསལ་བའི་ཡེ་ཤེས་ཀྱི་འོད་སྣང་འཆར་བའི་དོན་དང་། ཏཱ་ར་གཉིས་ནི་སྒྲོལ་བ་སྟེ་བདེ་སྟོང་གི་ཡེ་ཤེས་གཉིས་ཀྱིས་མཐའ་གཉིས་སེལ་བའི་དོན་ནོ། ཏུཏྟཱ་ར་ནི་གདུང་བའི་ཚིག་སྟེ། དཀའ་ཐུབ་ལ་འཇུག་པས་ཉི་མ་སྟེ་དམར་ཆ་ཐུར་དུ་ཟད་པ་དང་། ཟླ་བ་སྟེ་དཀར་ཆ་གྱེན་དུ་ཟད་པ་ལས་བྱུང་བའི་མི་འགྱུར་བའི་བདེ་ཆེན་གྱི་དཀའ་ཐུབ་དེ་ཀའི་མཐུས་ཁམས་འཕོ་བའི་རིམས་ནད་སེལ་བའི་དོན་ནོ། །ཚིགས་བཅད་ཉེར་གཅིག་པའི་སྦས་བཤད་ནི། དེ་ཉིད་གསུམ་རྣམས་བཀོད་པས། ཞི་བའི་མཐུ་སོགས་ཀྱི་དོན་ནི། དེ་ཉིད་གསུམ་རླུང་དབུ་མར་ཞུགས་གནས་ལས་བྱུང་བའི་སྣང་མཆེད་ཐོབ་གསུམ་ཤར་བའི་སྣང་གསུམ་གྱི་ཡེ་ཤེས་ནི་དེ་ཉིད་གསུམ་ཡིན་ལ། དེའི་མཐར་ཐམས་ཅད་སྟོང་པ་འོད་གསལ་བའི་ཡེ་ཤེས་ནི་ཞི་བ་ཞེས་པའི་བསྟན་དོན་ཡིན། གདོན་དང་རོ་ལངས་གནོད་སྦྱིན་ཚོགས་རྣམས། འཇོམས་པ་ཏུ་རེ་རབ་མཆོག་སོགས་ཀྱི་དོན་ནི་རིམ་པར་གདོན་རྩ་དང་། རོ་ལངས་ཐིག་ལེ། གནོད་སྦྱིན་རྣམ་རྟོག་སྟེ་དེ་ཐམས་ཅད་འོད་གསལ་གྱི་དབྱིངས་སུ་བཅོམ་སྟེ། རབ་མཆོག་སྟེ་འོད་གསལ་གྱི་རང་མདངས་ཡེ་ཤེས་ཀྱི་སྐུར་མྱུར་དུ་བཞེངས་པའི་དོན་ནོ། །གསུམ་པ་ཕན་ཡོན་ཁྱད་པར་བཞིའི་སྒོ་ནས་བསྟན་པ་ལ། བསམ་པའི་ཁྱད་པར་ལྷ་མོ་སྒྲོལ་མ་ལ་དང་འདོད་ཡིད་ཆེས་ཀྱི་དད་ཅིང་གུས་པ་དང་ཡང་དག་པར་ལྡན་པས་ཁ་ཙམ་ཚིག་ཙམ་མིན་པར་རྩེ་གཅིག་པའི་སེམས་ཉིད་དེ། དེའང་བསྟོད་ཡུལ་གྱི་ཡོན་ཏན་དང་བསྟོད་པའི་ཕན་ཡོན་རྣམས་ཚུལ་བཞིན་འབྱེད་པའི་བློ་ཤེས་རབ་ཀྱིས་དྲངས་ཏེ། དད་ཤེས་ཀྱི་བློ་དང་ལྡན་པ་གང་ཞིག་གིས་རབ་ཏུ་དད་པའི་སྒོ་ནས་བསྟོད་ཚིག་བརྗོད་པ་གལ་ཆེ་སྟེ། གཞན་དུ་ནེ་ཙོས་འདོན་པ་ལྟར་སྒྲ་སྤྱི་བརྗོད་པ་ཙམ་དུ་ཟད་དོ། དུས་ཀྱི་ཁྱད་པར་མཚན་མོ་སྲོད་དང་ཐོ་རངས་ཀྱི་དུས་སུ་མི་ཉལ་བར་མལ་ནས་ལངས་པར་བྱས་ཏེ་ལྷ་མོའི་སྐུའི་ཞལ་ཕྱག་རྒྱན་ཆས་ཀྱི་ཡོན་ཏན། གསུང་སྔགས་ཀྱི་ཡོན་ཏན། ཐུགས་མཁྱེན་བརྩེའི་ཡོན་ཏན་སྟེ་གསང་བ་གསུམ་གྱི་ཡོན་ཏན་རྣམས་དྲན་པར་བྱས་ཏེ་བསྟོད་པ་དང་། ཁྱད་པར་དུ་སྲོད་དུས་ཁྲོ་མོའི་གསང་གསུམ་དང་། ཐོ་རངས་ཞི་བའི་གསང་གསུམ་གྱི་ཡོན་ཏན་དྲན་པ་ཙམ་ནས་ཚེ་འདིའི་ནད་གདོན་དང་དུས་མིན་འཆི་བ་སོགས་བར་ཆད་ཀྱིས་མི་འཇིགས་པ་ཐམས་ཅད་རབ་ཏུ་སྟེར་བ་ཞེས་པས་ཚེ་འདིའི་ཕན་ཡོན་བསྟན། ཕྱི་མར་ངན་སོང་དུ་ལྟུང་བའི་རྒྱུའི་སྡིག་པ་དང་ལྟུང་བ་སྟེ་བཅས་རང་གི་ཁ་ན་མ་ཐོ་བའི་ཉེས་པ་ཐམས་ཅད་བྱང་ཞིང་རྣམ་སྨིན་འབྱིན་པའི་ནུས་པ་བཅོམ་པའི་སྒོ་ནས་རབ་ཏུ་ཞི་བར་བྱས་ནས་འབྲས་བུ་ངན་འགྲོའི་སྡུག་བསྔལ་ཐམས་ཅད་འཇོམས་པར་བྱེད་པ་ཉིད་ཐོབ་པའོ། །ཕན་ཡོན་གྱི་ཁྱད་པར་གནས་སྐབས་བདེ་འགྲོ་ཐོབ་པ་དེའང་ངན་སོང་ལོག་པར་ལྟུང་བའི་སྐྱེ་གནས་སུ་མི་འགྲིམ་པར་དལ་རྟེན་བརྒྱུད་མར་རྙེད་ནས་བཤེས་གཉེན་དམ་པས་ཟིན་ནས་ཐེག་ཆེན་གྱི་གདམས་པ་སྨིན་གྲོལ་ཟུང་འཇུག་གི་ཆོས་ཀྱི་བདུད་རྩི་ལ་ངོམས་པ་མེད་པར་རོལ་བས་ས་ལམ་རིམ་པར་བགྲོད་ནས་མཐར་ལམ་དུ་རྒྱལ་བ་བྱེ་བ་ཕྲག་བདུན་རྣམས་ཀྱིས་མྱུར་དུ་སྟེ་ཚེ་དེར་འབྲས་དབང་ནི་རིམ་པར་བསྐུར་བར་འགྱུར་ལ། དེར་མ་ཟད་ད་ལྟའི་ཚེ་འདི་ལ་མི་དང་མི་མིན་དབང་དུ་འདུ་བ་ལྟ་བུའི་ཐུན་མོང་གི་དངོས་གྲུབ་ལས་ཆེ་བ་མཆོག་གི་དངོས་གྲུབ་འཕགས་མའི་སྤངས་རྟོགས་ཀྱི་ཡོན་ཏན་ཉིད་ནི་འཐོབ་ཅིང་། སངས་རྒྱས་ཀྱི་གོ་འཕང་མཐར་ཐུག་གི་ཡོན་ཏན་གྱི་ས་དེར་ཡང་འགྲོ་ཞིང་འཐོབ་པའོ། །རྗེ་བཙུན་མ་མགོན་དུ་བསྟེན་པ་དེ་ཡིས་རྫོགས་བྱང་དེ་མ་ཐོབ་ཀྱི་བར་དུ་ཡང་ཐར་ལམ་ལ་བར་དུ་གཅོད་པའི་ལོག་ལྟ་ལྟ་བུའི་དུག་ནི་དྲག་པོ་འཇོམས་པ་དང་། ཆོས་ཀྱི་གནས་ལུགས་ལ་སྐུར་བ་འདེབས་པའི་ལྟ་ངན་གཏི་མུག་གིས་བསྐྱེད་པ་རྣམས་འཇོམས་པ་དང་། ཞེ་སྡང་དྲག་པོས་ཆོས་དང་ཆོས་སྨྲ་བ་ལ་སྡང་བའི་ལས་རྣམས་འཇོམས་པ་ནི་བརྟན་པར་གནས་པའི་དུག་སེལ་བའི་ཕན་ཡོན་དང་། འམ་ཞེས་དེར་མ་ཟད་དུག་གཞན་ཡང་གཡོ་ཞིང་འགྲོ་བ་ཁྱི་དུག་དང་སྦྲུལ་དུག་ཅན་གྱིས་ཟིན་པ་དང་། སྦྱར་དུག་སོགས་དུག་ཅན་གྱི་ཁ་ཟས་ཟོས་པ་དང་ནི། དུག་ཅན་གྱི་བཏུང་བ་འཐུངས་པ་ཉིད་ཀྱི་དུག་རྣམས་ཀྱང་ལྷ་མོའི་གསང་གསུམ་ཡོན་ཏན་དྲན་པ་ཙམ་གྱིས་རབ་ཏུ་སེལ་བ་ཉིད་ཐོབ་པའོ། །འབྲས་བུ་སྡུག་བསྔལ་དྲག་པོ་བྱད་མ་ལྟ་བུའི་གདོན་དང་། ནད་རིམས་དང་དུག་གིས་གཟིར་བའི་ནད་ཟུག་ལྟ་བུའི་སྡུག་བསྔལ་གྱི་ཚོར་བ་ཡིད་མི་བདེ་བའི་ཚོགས་རྣམས་སྤངས་ཏེ་བྲལ་བའི་བདེ་བ་ཡིད་འོང་ཐོབ་པའོ། །རང་གི་ཆེད་ལ་དམིགས་ནས་བསྟོད་པ་ལ། དེ་ལྟར་ཕན་ཡོན་ཐོབ་པར་མ་ཟད་སེམས་ཅན་གཞན་གྱི་ཆེད་དུ་བསྟོད་པ་བརྗོད་ན་གཞན་པ་དག་རྣམས་ལ་ཡང་རང་ཉིད་བཞིན་དུ་ཕན་ཡོན་འབྱུང་ངོ་ཞེས་བསྟོད་པའི་ཚེ་འདི་ལ་ཕན་ཡོན་ཡོད་པར་བསྟན་ཏོ། །གྲངས་ཀྱི་ཁྱད་པར་ནི། འགྲེལ་བ་རྣམས་ལས། གཉིས་ཞེས་པ་ཉིད་མཚན་གཉིས་དང་། གསུམ་ཞེས་པ་ཉིན་གསུམ་མཚན་གསུམ་ཞེས་དུས་དྲུག་དང་། བདུན་ཞེས་བསྟོད་པའི་གྲངས་བསྟན་པས་ཉིན་མཚན་གྱི་དུས་གསུམ་དུ་ལན་བདུན་རེ་བརྗོད་པར་བཤད་པ་དང་། ཡང་ན་ཐོ་རངས་གཉིས། གུང་ལ་གསུམ། སྲོད་ལ་བདུན་བརྗོད་པར་བསྟན་པ་སྟེ་བཤད་ཚུལ་གཉིས་ཡོད་ལ། དོན་ལ་མཎྜལ་ཕུལ་ཏེ་སྙན་པའི་ངག་གིས་གཉིས་བརྗོད་ན་བུ་འདོད་པས་ནི་རིགས་རྒྱུད་ཀྱི་བུ་དང་། ཆོས་བརྒྱུད་ཀྱི་སློབ་མའི་བུ་རྣམས་འཐོབ་འགྱུར་ཞིང་། གསུམ་དུ་བརྗོད་ན་ནོར་འདོད་པས་ནི་ཟང་ཟིང་ལོངས་སྤྱོད་ཀྱི་འབྱོར་བའི་དངོས་པོའི་ནོར་རྣམས་ཉིད་ཐོབ། བདུན་བརྗོད་ན་ཐུན་མོང་ལས་བཞི་དང་གྲུབ་པ་བརྒྱད་སོགས་འདོད་པ་ཐམས་ཅད་འཐོབ་པར་འགྱུར་རོ། དཔང་ལོ་བློ་གྲོས་བརྟན་གྱིས་གཉིས་ནི་རྟེན་གྱི་གང་ཟག་བསྟན་ཏེ་བློ་ལྡན་ཞེས་པས་དབང་རྣོན་ཆོས་ཀྱི་རྗེས་འབྲང་དང་། རབ་དད་ཅེས་པས་དབང་རྟུལ་དད་པའི་རྗེས་འབྲང་བསྟན། གསུམ་ཞེས་པས་དུས་ཏེ་ནམ་ལངས་ནས་སྲོད་བར་དུས་གསུམ་ཞེས་པའོ། །བདུན་ཞེས་པས་གྲངས་བསྟན་ཏེ། ཉིན་མཚན་དུས་གསུམ་པོ་རེ་རེ་ལ་བདུན་རེ་བརྗོད་པས་བདུན་གསུམ་ཉེར་གཅིག་བརྗོད་ན་མི་འཇིགས་པ་ཐམས་ཅད་སྟེར་བ་འདོད་པ་ཐམས་ཅད་འཐོབ་པར་འགྱུར་རོ། །ཕན་ཡོན་དེ་འབྱུང་བ་ལའང་བར་ཆད་བྱེད་པར་མི་ནུས་པར་བགེགས་རྣམས་མེད་ཅིང་གལ་ཏེ་ཡོད་ནའང་བར་ཆད་སོ་སོའི་གཉེན་པོར་སོ་སོར་གྱུར་ཏེ་སྤང་བྱ་རེ་རེ་ནས་བཞིན་འཇོམས་པར་འགྱུར་རོ་ཞེས་གསུངས་སོ། །བུ་སྟོན་གྱིས་ཉིན་མཚན་ཆ་གཉིས་གསུམ་ཞེས་གཉིས་དེ་རེ་རེར་གསུམ་དུ་ཕྱེས་ཏེ་དྲུག་བདུན་ཞེས་བསྟོད་པ་བདུན་ཕྲག་དྲུག་སྟེ་ཞེ་གཉིས་བརྗོད་ན། ཇི་སྐད་བཤད་པའི་ཕན་ཡོན་འབྱུང་བ་ཡིན་ནོ་ཞེས་ཀྱང་གསུངས་སོ། །མཛད་བྱང་ནི་རྗེ་བཙུན་འཕགས་མ་སྒྲོལ་མ་ལ་ཡང་དག་པར་བསྟོད་པ་ཡང་དག་རྫོགས་པའི་སངས་རྒྱས་རྣམ་པར་སྣང་མཛད་ཀྱིས་གསུངས་པ་རྫོགས་སོ་ཞེས་སྟོན་པ་སངས་རྒྱས་ཤཱཀྱ་ཐུབ་པ་དཔལ་རྣམ་པར་སྣང་མཛད་ཀྱི་སྐུར་བཞེངས་ཏེ་རྗེ་བཙུན་འཇམ་དཔལ་དབྱངས་ལ་འདི་སྐད་གསུངས་ཏེ། འཇམ་དཔལ་ཡུམ་འདི་ནི་དུས་གསུམ་གྱི་སངས་རྒྱས་ཐམས་ཅད་ཀྱི་ཡུམ་མོ། །འཇམ་དཔལ་དེའི་ཕྱིར་དུས་གསུམ་གྱི་སངས་རྒྱས་ཐམས་ཅད་ཀྱི་བསྟོད་པ་འདི་འཇམ་དཔལ་དབྱངས་ཁྱོད་ཀྱི་ཡིད་ལ་གྱིས་ཤིག་ཅེས་གསུངས་ནས་བསྟོད་པ་འདི་བཀའ་སྩལ་ཏོ། །སླར་སྨྲས་པ། དུས་གསུམ་རྒྱལ་ཀུན་བསྐྱེད་པའི་ཡུམ་ཆེན་མོ། །སྤྲོས་བྲལ་ཆོས་ཀྱི་དབྱིངས་ལས་གཡོ་མེད་པར། །མ་འགགས་གཟུགས་སྐུའི་རྣམ་རོལ་སྣ་ཚོགས་ཀྱིས། །རྒྱལ་ཀུན་ཕྲིན་ལས་ཅིག་ཅར་མཛད་པའི་གཉེན། །མཐར་ཐུག་གཏན་གྱི་སྐྱབས་སུ་ཉེར་བསྟེན་ན། །དུས་གསུམ་རྒྱལ་བའི་བྱིན་རླབས་ཉེར་ཞུགས་ནས། །ས་ལམ་སྤངས་རྟོགས་ཡོན་ཏན་ཡར་ཟླ་ལྟར། །བདེ་བླག་བསྐྲུན་པའི་རྗེ་བཙུན་ཏཱ་རེ་མ། །དེ་ཕྱིར་བསྟོད་པ་ཡན་ལག་བརྒྱད་ལྡན་ཆབ། །སྔོན་འགྲེལ་ཤུལ་ལམ་བཟང་པོར་དྲངས་ཟིན་པས། །རྨོངས་རྟུལ་བློས་བྱས་ཡུར་ཕྲན་ལ་འདྲེན་འདི། །དགོས་མེད་ངལ་བ་ཁོ་ནའི་རྒྱུར་མཐོང་མོད། །འོན་ཀྱང་དམ་པའི་བཀས་བསྐུལ་ལྡོག་མ་སྤོབས། །རང་ཉིད་རྗེ་བཙུན་མ་ཡིས་རྗེས་བཟུང་ཕྱིར། །དད་པའི་བློ་ཡིས་བསྟོད་ཚིག་ཅུང་ཟད་དབྱེ། །ཉེས་འགལ་གང་མཆིས་མཁྱེན་སྤྱན་ལྡན་ལ་འཆགས། །དེ་ཐོབ་དགེ་བས་མ་གྱུར་འགྲོ་བ་ཀུན། །མ་དག་ཞིང་གི་སྐྱེ་སྲིད་ཡོངས་དོར་ནས། །ནུབ་ཕྱོགས་བདེ་ལྡན་ཞིང་དུ་ཉེར་འཁྲིད་པའི། །འདྲེན་པའི་དེད་དཔོན་རྗེ་བཙུན་མ་ཁྱོད་མཛོད། །ཅེས་སྒྲོལ་མའི་རྣམ་བཤད་ཤེལ་དཀར་ཕྲེང་མཛེས་ཞེས་པ་འདིའང་མཆོག་སྤྲུལ་དམ་པ་དྲི་མེད་བྱང་ཆུབ་རིན་པོ་ཆེའི་ཐུགས་བཞེད་སྐོང་ཕྱིར་མདོ་མེད་སྤྲང་རྒན་ཚུལ་མིང་པས་བྲིས་ཤིང་ཕུལ་བ་བསྟན་དང་བསྟན་འཛིན་དར་ཞིང་རྒྱས་ལ་ཡུན་རིང་གནས་པའི་རྒྱུར་འགྱུར་བར་ཤོག་ཅིག་གུ། མངྒ་ལམ། བཀྲ་ཤིས། །འཕྲུལ་ཆེན་སྤར་གྱི་ལྗོན་ཤིང་རྒྱས་པའི་རྩེར། །ལེགས་བཤད་མེ་ཏོག་འབྲས་མང་ཆགས་པ་འདི། །འཕགས་མའི་བསྟོད་པའི་སྐྱེད་ཚལ་རྒྱན་གྱུར་ཏེ། །སྐལ་བཟང་སྐྱེ་བོའི་བྱ་ཚོགས་དགའ་བྱེད་ཤོག། དགེའོ། །

29